મેં કીરોના એ પુસ્તકને પચાસેક વાર વાંચી કાઢયું હતું. પાને-પાનું પી ગયો હતો. થિયરી મને આવડી ગઈ હતી, હવે પ્રેક્ટિકલ્સ બાકી રહ્યા હતા. સ્વયં કીરોએ કહ્યું છે કે પામિસ્ટ્રીને જો તમારે અનુમાનશાસ્ત્રને બદલે શત-પ્રતિશત એક્યુરસી ધરાવતું વિજ્ઞાન બનાવવું હોય તો તમારે જેટલા શક્ય એટલા વધુ હાથ વાંચવા પડે. જેમ ઓપરેશન વિશે વાંચી લીધા પછી સર્જ્યને હાથ સાફ કરવા માટે પચીસ-પચાસ દર્દીઓનાં ઓપરેશનો કરવાં જ પડે તેના જેવું જ આ શાસ્ત્રનું પણ હોય છે.